ΓΡΑΠΤΗ ΕΡΩΤΗΣΗ E-1251/98

υποβολή: Odile Leperre-Verrier (ARE) προς την Επιτροπή

(29 Απριλίου 1998)

Θέμα: Βοήθεια σε τρόφιμα στην Ευρωπαïκή Ένωση

Καθώς πλησιάζει το τέλος του χειμώνα μπορεί η Επιτροπή να αναφερθεί στη βοήθεια σε τρόφιμα που έχει παράσχει ή παρέχει σε αναγνωρισμένες μη κυβερνητικές οργανώσεις;

Μπορεί επίσης να αναφέρει τα μέτρα που προτίθεται να λάβει για τη μείωση της φτώχειας και του υποσιτισμού στις χώρες της Ευρωπαϊκής Ένωσης, φαινόμενα που παρατηρούνται όλο και συχνότερα στα κράτη μέλη;

Συμπληρωματική απάντηση

του κ. Fischler εξ ονόματος της Επιτροπής

(3 Ιουλίου 1998)

Η Επιτροπή επιβεβαιώνει ότι συνέχισε καθόλη τη διάρκεια του παρελθόντος χειμώνα καθώς, εξάλλου, και καθόλη τη διάρκεια του έτους, την εφαρμογή του προγράμματός της για παροχή ενίσχυσης στα άπορα άτομα της Κοινότητας.

Η ενέργεια αυτή αποφασίστηκε το 1987 κατά τη διάρκεια ενός χειμώνα ιδιαίτερης δριμύτητας(1). Με βάση τις εμπειρίες οι οποίες αποκτήθηκαν και τις αντιδράσεις τόσο των κρατών μελών όσο και των ανθρωπιστικών οργανώσεων, αποφασίστηκε, από το επόμενο ήδη έτος, η ενέργεια αυτή να λάβει τη μορφή μόνιμου προγράμματος. Το εν λόγω πρόγραμμα έγκειται στη δωρεάν διάθεση στις οργανώσεις, οι οποίες δραστηριοποιούνται επιτόπου υπέρ των απόρων ατόμων, τροφίμων τα οποία προέρχονται από τα αποθέματα παρέμβασης της Κοινότητας, ενδεχομένως μετά τη μεταποίηση ή την ανταλλαγή στο πλαίσιο μιας ίδιας κατηγορίας προϊόντων.

Η ενέργεια αυτή οργανώνεται με τη μορφή ετησίων σχεδίων. Συντονίζεται από την Επιτροπή(2) και εκτελείται από τα κράτη μέλη τα οποία επιθυμούν να συμμετάσχουν σ' αυτή. Τα εν λόγω κράτη μέλη ορίζουν, επίσης, τις δικαιούχες οργανώσεις. Το ετήσιο πρόγραμμα το οποίο εφαρμόζεται κατά τη διάρκεια του παρελθόντος χειμώνα υιοθετήθηκε από την Επιτροπή στις 2 Οκτωβρίου 1997 και προσαρμόστηκε κατά τη διάρκεια της εκτέλεσής του σε συνάρτηση με την εξέλιξη των αποθεμάτων και των διαθέσιμων πιστώσεων(3). Το ετήσιο πρόγραμμα εφαρμόζεται έως τις 31 Σεπτεμβρίου 1998 και διαθέτει πιστώσεις ύψους 196 εκατ. ECU.

Εξάλλου, εκτός απ' αυτή την ενέργεια οποία έχει επισιτιστικό χαρακτήρα με την οποία η Επιτροπή χρησιμοποιεί την παραγωγή των ευρωπαίων γεωργών και κτηνοτρόφων, και ειδικότερα τα πλεονάσματα της Κοινότητας, προς όφελος των απόρων ατόμων στην Κοινότητα, η καταπολέμηση του κοινωνικού αποκλεισμού και της φτώχειας λαμβάνεται υπόψη σε έναν ορισμένο αριθμό ευρωπαϊκών προγραμμάτων ή μέτρων και συγκεκριμένα στο πλαίσιο του Ευρωπαϊκού Κοινωνικού Ταμείου (ΕΚΤ) και άλλων παρόμοιων κοινοτικών πρωτοβουλιών. Στο πλαίσιο της μεταρρύθμισης του ΕΚΤ, η προώθηση της κοινωνικής ένταξης και της ισότητας των ευκαιριών όσον αφορά την πρόσβαση στην αγορά εργασίας αποτελεί ένα από τα καθορισμένα πεδία δράσης που έχουν προτεραιότητα.

(1) Κανονισμός (ΕΟΚ) 3730/87 του Συμβουλίου της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή στα πιο άπορα άτομα της Κοινότητας, ΕΕ L 352, 15.12.1987.

(2) Κανονισμός (ΕΟΚ) 3149/92 της Επιτροπής της 29ης Οκτωβρίου 1992 περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας, ΕΕ L 313, 30.10.1992.

(3) Απόφαση 98/203/ΕΚ της Επιτροπής της 3ης Μαρτίου 1998, για την τροποποίηση της απόφασης 97/660/ΕΚ για την έγκριση του προγράμματος για την κατανομή στα κράτη μέλη των πόρων που θα καταλογιστούν στο έτος προϋπολογισμού 1998 για την παροχή τροφίμων που προέρχονται από τα αποθέματα παρέμβασης στα άπορα άτομα της Κοινότητας, ΕΕ L 77, 14.3.1998.